Ved ankomst blev vi modtaget af værten og hendes mand Giovanni, som beredvilligt bar vores kufferter ind i deres helt vidundelige hus, hvor vi straks blev anvist vores indkvartering. Huset svarede fuldstændigt til de billeder, vi havde set på internettet og levede fuldt op til forhåndsindtrykket. Vi ankom i lejet bil og huset lå i landlige omgivelser, men med mindre end 5 km til centrum af den nærmeste by og kun nogle få hundrede meter til stort indkøbscenter. Vi boede alene i overetagen i 6 døgn, hvor hele etagen stod til vores rådighed. Der var alle moderne bekvemmeligheder inkl. Wi-Fi. Et skønt badeværelse og et dejligt soveværelse. I underetagens var der en meget smagfuldt indrettet opholdsstue, som stod til vores uindskrænkede disposition. Hver dag spiste vi den af Miriam tilberedte morgenmad og aftensmad (som er et tilkøb vi valgte). Hvert måltid var en kulinarisk autentisk oplevelse, som vi nød i fulde drag. Miriam fortalte med ord og fagter, hvad det var vi spiste, hvor grundingredienserne alle var hentet fra hendes egen biologisk dyrkede køkkenhave. Morgenmaden indtog vi på vores egen private terrasse med udsigt over de omgivende marker, og aftensmaden blev serveret i egen spisestue med værtens biologisk dyrkede vin (også tilkøb) fra egen vingård; alt var bare i top og helt fantastisk. Søde, nærværende værtsfolk med god humor og meget kærlig omgangsform, som gav os masser af plads til at være private, hvis det var det vi ville. Meget hjælpsomme med info om seværdigheder i området; i det hele taget meget service-orienterede. Et sted vi med glæde og stor entusiasme kan anbefale. Gæster fra hele verden havde besøgt dem. Vi var de første danske gæster, de havde haft, men vi bliver forhåbentlig ikke de eneste! Vi kommer gerne igen!
Stor og varm tak til Miriam og Giovanni for et fantastisk ophold!